Eyaliko Ssenkaggale w’ekibiina kya Democratic Party Dr. Paul Kawanga Ssemogerere aziikiddwa ku biggya bya bajjaabe ku kyalo Nattale -Bufulu Nkumba, wakati mu Mizinga 17 egikubiddwa eggye lya UPDF, newankubadde ab’enjuuye babadde bagigaanye.
Ssabaminister wa Uganda Robina Nabbanja Musafiiri ategeezezza abakungubazi nti okusinziira ku bitiibwa by’Omugenzi ne ku Ssemateeka w’eggwanga, okumukubira Emizinga kibadde kya nkizo.
Nga bino byonna tebinnabaawo Namwandu Prof. Germina Namatovu Ssemogerere yategeezezza abakungubazi nti engeri bba byaabadde omuntu waabulijjo, emizinga gibadde tegyetaagisa.
Agambye nti bba abadde tayagalira ddala mmundu oba amasaso, kale nga kibadde tekisaanye kumukubira mizinga.
Wano banna DP webavudde nebakuba emizinga gy’Omubala gwa DP egyebigambo.
Ssabasajja Kabaka Ronald Muwenda Mutebi II mu bubaka obusomeddwa Katikkiro wa Buganda Charles Peter Mayiga asiimye emirimu egyaakolebwa omugenzi eri Obwakabaka n’ensiiye okutwalira awamu.
Ku lulwe mukuumaddamula asabye abakulembeze ku mitendera gyonna okulabira ku Dr Paul Kawanga Ssemogerere, bakolerere Uganda ey’enkya.
Omutaka Ndugwa Ssemakula Musoke nga yatwaala ekike ky’Olugave mu bubaka bwaayisizza mu w’essiga lya Ssebwaana Ggere Owek Joseph Mulwanyammuli Ssemwogerere, atenderezza muzzukukuwe olwokwaagala ennyo ekikaakye n’Obwakabaka.
Akulira ekibiina ky’ebyobufuzi ki National Unity Platform Robert Kyagulanyi Ssentamu Bobi Wine alabudde abakulembeze abefuula bannantagambwako nebatawa bannansi kitiibwa, ekiviirako obutabanguko okwefuga ebyobyufuzi bya Uganda.
Michael Lulume Bayiga nga yakiikiridde akulira oludda oluvuganya gavumenti Owek Mathius Mpuuga, asabye ekiragiro ky’Omugenzi ekyokugatta bannabyabufuzi mu bibiina ebyenjawulo kikolebwe, mungeri eyenjawulo namwebaza okwagala ennyo Kabaka we.
Omusumba w’essaza lya Kiyinda Mityana era nga ye ssentebe w’abepisikoopi Kitaffe Anthony Zziwa ayogedde ku mugenzi nga omuntu abadde ow’emirembe, abadde mugatta bantu era ng’afudde ayayaanira enfuga egoberera amateeka.
Ssabasumba w’essaza ekkulu erya Kampala Kitaffe Paul Ssemwogerere, yeebazizza bannayuganda olw’Omukwaano gwebalaze Dr Paul Kawanga Ssemogerere, mungeri yeemu namweebaza okubagunjula nga abaana mu mpisa ezobuntu.
Omukolo guno gwetabiddwaako ebikonge mu gavumenti ya Beene omubadde bakatikkiro abaawummula JB Walusimbi ne Mulwanyammuli Ssemogerere, .Ba minister n’abaami b’amasaza, ba minister mu government eyawakati, abalamuzi, bannaddiini mu nzikiriza zonna, n’ebibiina by’Obufuzi byonna.
Bisakiddwa: Kato Denis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn bam_Latn